Sebastian Aho (hokejový útočník)

Sebastian Aho (* 26. júl 1997, Rauma, Fínsko) je fínsky hokejový útočník hrajúci za Carolinu Hurricanes v National Hockey League.

Klubová kariéra

Liiga 
Sebastian Aho je odchovancom Kärpätu Oulu. V jeho drese debutoval v najvyššej fínskej hokejovej lige v sezóne 2013/14. O rok neskôr bol už stabilnou súčasťou klubu, v základnej časti zaň nastúpil k 27 zápasom s bilanciou štyri góly a sedem asistencií. Ďalších desať štartov pridal vo vyraďovacej časti a tromi bodmi sa podieľal na zisku ligového titulu. V tom istom ročníku pridal aj tri zárezy v drese Pori, kam bol poslaný na hosťovanie.

Do NHL bol draftovaný v roku 2015 na začiatku druhého kola z celkového 35. miesta. Zvolila si ho Carolina Hurricanes.

Pred štartom sezóny 2015/16 sa vrátil do Kärpätu a po individuálnej stránke zažil svoj najúspešnejší ročník vo fínskej súťaži. V základnej časti nasúkal 45 bodov (20+25) v rovnakom počte zápasov. Bod na zápas zbieral aj v play-off, v pätnástich zápasoch zapísal pätnásť bodov, ale Kärpät Oulu vypadol už v semifinále.

NHL 
V júni 2016 podpísal vstupný kontrakt na tri sezóny s Carolinou Hurricanes, ktorá ho pôvodne draftovala. V NHL debutoval v ročníku 2016/17 a okamžite sa zaradil medzi kľúčových hráčov Hurricanes. Bodoval hneď v prvom zápase, a v januári 2017 sa stal najmladším hráčom v klubových dejinách, ktorý strelil hetrik. Premiérovú sezónu zaknihoval ziskom 49 bodov (24+25)

V nasledujúcich dvoch rokoch jeho bodová produkcia stúpala, ročník 17/18 zakončil so ziskom 65 bodov, v sezóne 2018/19 si ziskom 83 bodov vytvoril doteraz platné kariérne maximum. Tej sezóny bol najproduktívnejším hráčom Hurricanes a výraznou mierou sa podieľal na prvom postupe klubu do play-off v ostatných desiatich sezónach. Carolina toho roku dokráčala až do tretieho kola a odvtedy je pravidelným účastníkom vyraďovacích bojov.

Po vypršaní trojročného kontraktu sa stal chráneným voľným hráčom. Na novej zmluve sa dohodol s Montrealom Canadiens, ale ponuku kanadského tímu dorovnala Carolina, a tak Aho zostal členom mužstva z Raleigh. Nová dohoda nadobudla platnosť začiatkom ročníka 2019/20 s trvácnosťou do sezóny 2023/24.

V sezóne 2019/20 pokračoval v nastolenom tempe, v 68 zápasoch zaknihoval 66 bodov. V ročníku 2020/21 vinou zranenia odohral iba 56 zápasov, ale získal v nich 57 bodov.

Pred štartom sezóny 2021/22 bol menovaný zástupcom kapitána a dôveru trénerov splatil ziskom 81 bodov. V ročníku 2022/23 jeho bodová produkcia spadla na 67 kanadských bodov.

V lete 2023 sa dohodol s Carolinou Hurricanes na novom predĺžení zmluvy, podpísal kontrakt na osem rokov na 78 miliónov amerických dolárov. Zmluva vstúpi v platnosť v sezóne 2024/25 a platná bude do roku 2032.

Reprezentačná kariéra 
Fínsko prvýkrát reprezentoval na šampionáte osemnásťročných. Na turnaji sa predstavil v rokoch 2014 a 2015. Pri druhej účasti bral striebornú medailu.

Na majstrovstvách sveta hráčov do dvadsať rokov štartoval takisto dvakrát. Premiéru zažil v 2015, na domácom turnaji v roku 2016 získal titul majstra sveta.

Za mužský výber Fínska sa predstavil na troch šampionátoch medzi rokmi 2016-2018. V roku 2016 získal striebro. Za Fínsko si zahral aj na Svetovom pohári.

Referencie

Externé odkazy 
 

Fínski hokejisti
Hráči Oulun Kärpät
Hokejisti draftovaní klubom Carolina Hurricanes
Hráči Carolina Hurricanes
Účastníci MS v hokeji 2016
Účastníci MS v hokeji 2017
Účastníci MS v hokeji 2018
Osobnosti z Raumy